Line Barfod (EL), 2006-11-24:
Det første er, at som det vel nok er fremgået af debatten, er der tale om et utrolig kompliceret forslag.
Vi mener, det er nødvendigt, at Folketinget bruger ordentlig tid på at diskutere det, og derfor tror vi ikke, vi når at blive færdige med det inden jul.
Det næste er, at i sommer sagde ministeren, at forslaget er løsningen på de problemer, der har været på bl.a. plejehjemmet Fælledgården.
Hvis servicen ikke er god nok på offentlige plejehjem, skal der i stedet private firmaer på banen.
M023S15441643KAJE.FM
Page 1603
Wednesday, February 7, 2007 12:50 PM
Jeg mener, der er behov for, at vi sikrer en god offentlig service, så det ikke kun er dem, der har råd, der skal kunne betale sig til en god service hos private firmaer.
Det skal sikres, at kommunerne faktisk får mulighed for at drive nogle gode offentlige plejehjem, og at der er hænder nok, men det kræver, at kommunerne får penge til at ansætte det nødvendige personale.
Det skal også sikres, at der er de nødvendige frihedsgrader, så de ansatte kan tilrettelægge arbejdet sammen med brugerne og har mulighed for at tilrettelægge det på ordentlig måde og også har mulighed for at få efteruddannelse osv.
, så de hele tiden er kvalificerede til at kunne følge med i det, der er behov for at følge med i
Derudover mener vi, at man bør have mulighed for selv at bestemme, hvornår man ønsker at flytte i plejebolig.
Det blev fuldstændig afvist af Venstre, da vi fremsatte forslag om det for nogle år siden, men nu vil vi genfremsætte det og høre, hvad man siger.
Man taler så meget om, hvor vigtigt det er, at den enkelte selv skal have ret til at bestemme, og vi tror, det vil betyde, at der er flere, som rent faktisk bliver i stand til at tage del i et beboerdemokrati.
Ministeren har jo givet klart udtryk for, at hun mener, at hele det sociale område bør være noget, man kan tjene penge på.
Hun ser det altså som noget, der skal kunne styres, som om det var en del af et marked, og vi har jo set, at også på andre felter på det sociale område, bl.a. børnehaveområdet, mener regeringen det er væsentligt at give mulighed for markedsstyring og konkurrence med private firmaer, nøjagtig som vi har set det på sundhedsområdet.
Vi har den holdning, at vi skal have et velfærdssamfund i Danmark, og at det skal være demokratisk styret og ikke profitstyret.
Det skal være mennesket før markedet, og det skal sikres ved, at vi på demokratisk vis bestemmer, at der skal være en god offentlig velfærd for alle, frem for at det skal være afgørende, hvad man kan tjene penge på, og hvad man ikke kan tjene penge på.
Derfor er vi også imod selve grundideen bag forslaget.
Vi er ikke imod ideen om, at mennesker skal have ret til at bestemme over deres eget liv, men imod troen på, at den måde, man bedst sikrer det på, er ved at lade pengepungen bestemme.
Vi synes, man skal have ret til at bestemme over sit eget liv, også selv om man ikke har en stor og fed tegnebog.
Derfor vil vi også stille en lang række spørgsmål til forslaget under udvalgsbehandlingen, både om lejespørgsmålet, som har været en del fremme i salen i dag, om retssikkerhed, om magtanvendelse, om gennemskuelighed, om hele pengestrømmen – hvordan skal der betales, hvem skal betale for de tomme pladser osv.? – og om, hvor mange penge der kan hives ud af disse friplejeboliger.
Private firmaer skal jo tjene penge, det er det, der ligger i at være et privat firma, ellers skulle man jo være en selvejende institution eller en velgørende forening, og derfor er det noget, vi vil have stor fokus på under udvalgsbehandlingen.
Men samlet set
er vi altså imod forslaget.